A BIZOTTSÁG HATÁROZATA
(2007. augusztus 1.)
a Közösségben a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről szóló 2006/415/EK határozat módosításáról
(az értesítés a C(2007) 3696. számú dokumentummal történt)
(EGT-vonatkozású szöveg)
(2007/556/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
tekintettel a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről szóló, 2005. december 20-i 2005/94/EK tanácsi irányelvre (3) és különösen annak 63. cikke (3) bekezdésére,
mivel:
(1)
A Közösségben a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről és a 2006/135/EK határozat hatályon kívül helyezéséről szóló, 2006. június 14-i 2006/415/EK bizottsági határozat (4) a betegség elterjedésének megakadályozása érdekében bizonyos védekezési intézkedéseket határoz meg, ideértve a feltételezett vagy megerősített járványkitörést követő „A” és „B” területek létrehozását is.
(2)
Miután a Cseh Köztársaságban kitört a H5N1 altípusú magas patogenitású madárinfluenza, a Bizottság elfogadta a Cseh Köztársaságban a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről szóló 2006/415/EK határozat módosításáról szóló, 2007/434/EK 2007. június 21-i határozatot (5).
(3)
A következő napokban a Bizottság elfogadta a Közösségben a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről szóló 2006/415/EK határozat módosításáról szóló, 2007. június 29-i 2007/454/EK határozatot (6), amelyben megerősítette a Cseh Köztársaságban a 2007/434/EK határozat „A” és „B” területekkel kapcsolatos átmeneti védekezési intézkedéseit, illetve e területi felosztás időtartamát.
(4)
Miután Németországban is kitört a H5N1 altípusú magas patogenitású madárinfluenza, a Bizottság elfogadta a Németországban a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről szóló 2006/415/EK határozat módosításáról szóló, 2007. július 9-i 2007/483/EK határozatot (7).
(5)
A Közösségben a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről szóló 2006/415/EK határozat módosításáról szóló, 2007. július 13-i 2007/496/EK bizottsági határozat (8) megerősítette a 2007/483/EK határozatban a németországi „A” és „B” területekkel kapcsolatosan meghatározott átmeneti védelmi intézkedéseket. Ezenkívül módosították a Cseh Köztársaságban alkalmazott korlátozott területek határait és intézkedések időtartamát is, hogy azok figyelembe vegyék a járványügyi helyzet változását a tagállamban.
(6)
A Cseh Köztársaság 2007. július 12-i bejelentése megerősíti, hogy további két kitörés fordult elő az „A” területen belüli baromfitelepeken, ami megköveteli, hogy a Cseh Köztársaság tekintetében alkalmazott védekezési intézkedéseket meghosszabbítsák. Ezenkívül a közösségi jogszabályok átláthatósága miatt helyénvalónak tűnik, hogy a tagállam korlátozás alá eső „A” területei ábécésorrendben legyenek felsorolva, a védekezési és megfigyelési körzetek közötti megkülönböztetés nélkül.
(7)
Ezért a 2006/415/EK határozatot a fentieknek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/415/EK határozat mellékletének helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2007. augusztus 1-jén.